Feni na Mti wenye Asali
Language: Swahili | Genre: Creative_writing

﻿Feni na Mti wenye Asali  

Feni alikuwa msichana mdogo  aliyekimbia kama upepo.  Feni alipenda kucheka na alijaribu  alivyoweza kutenda alivyoambiwa.  Siku moja, Feni na babake walikwenda  shambani kwa baiskeli kung'oa  magugu.  Feni alichoka akasema, "Baba,  ninahisi joto na uchovu. Niruhusu  nipumzike chini ya mwembe."  Baba akajibu, "Ndiyo Feni, unaweza  kupumzika pale. Lakini, tafadhali,  usipande mti wowote leo."  Feni aliketi chini ya mwembe.  Feni alitazama juu akaona embe moja,  maembe mawili, matatu! Yote  yalikuwa mabivu.  Feni alimtazama babake. Baba  alishughulika na hakuangalia upande  wake.  Polepole, Feni alianza kuukwea  mwembe. Aliwaza, "Nitapumzikia  pahali hapa pazuri nikiyala maembe  mabivu."  Kwa hivyo, Feni aliketi akayala  maembe.  Baada ya kula maembe, Feni alishuka  chini.  Aliuona mti mwingine.  Mti huo ulikuwa ukidondokwa kitu  chenye rangi ya hudhurungi.  Kitu hicho kilikuwa asali! Feni alipenda  asali mno! Lakini, hakuwependa nyuki.  Feni alitazama juu na kumwona nyuki  mmoja mdogo.  Feni aliwaza, "Kuna tu nyuki mmoja  mdogo. Hataniumiza nikipanda mtini  kutafuta asali."  Feni alimtazama babake. Baba  hakuwa akimwangalia.  Kwa hivyo, Feni alipanda juu ya mti na  kuchukua asali kutoka shimoni.  Feni aliwaza, "Nitapumzikia pahali  hapa pazuri nikiila asali nyingi tamu."  Kwa hivyo, Feni aliketi akaila asali.  Baada ya kula asali, Feni alishuka chini  kutoka mtini.  Halafu aliwaona nyuki. Walikuwa  nyuki wengi mno! BZZZ! BZZZ! BZZZ!  Feni aliamua kuwatoroka wale nyuki.  Feni alikimbia kumtafuta babake.  Alikuwa akihema kweli kweli.  Baba aliuliza, "Feni, umekuwa wapi?"  Feni hakutaka kusema alikokuwa.  Badala ya kumjibu babake, Feni  alisema, "Baba, tazama nina embe. Je,  ungependa kulila?"  Baba alijibu, "La, asante Feni. Lazima  tuondoke kwenda nyumbani sasa hivi.  Mvua itanyesha hivi karibuni."  Baba alimbeba Feni kwenye baiskeli  wakienda nyumbani. Mvua ilianza  kunyesha.  Baba aliendesha baiskeli kwa kasi.  Baiskeli iliiacha barabara.  RURUUU PU!  Baiskeli ilimwangukia Feni mguuni.  Feni aliushika mguu na kulia kwa  uchungu!  Walipofika nyumbani, mama na bibi  walitaka kujua siku ilivyokwenda  walipokuwa shambani.  "Feni alipanda mti," baba alisema.  "Baba aliendesha baiskeli kwa kasi  sana hata ikaniangukia mguuni," Feni  alisema.  "Aaa, maskini Feni," mama akasema.  "Aaa! Aaa! Maskini Feni! Lazima  tuutibu mguu wako," bibi akasema.  Na hivyo ndivyo walivyofanya. Na huo  ukawa ndio mwisho wa jambo hilo.  


Source www.africanstorybook.org